C 214/92
LT
Europos Sąjungos oficialusis leidinys
2023 6 16
2023 m. sausio 18 d., trečiadienis
Reagavimas į pasaulinius žmogaus teisių ir demokratijos iššūkius Reagavimas į COVID-19 pandemiją ir atsigavimas po jos
53. yra labai susirūpinęs dėl ilgalaikių neigiamų COVID-19 pandemijos padarinių tiek bendrai demokratijos padėčiai, tiek žmogaus teisėms visame pasaulyje; atkreipia dėmesį į neproporcingą neigiamą poveikį labiausiai pažeidžiamoje padėtyje esančioms grupėms, įskaitant moteris, vaikus, neįgaliuosius, tam tikromis lėtinėmis ligomis sergančius asmenis, pagyvenusius asmenis, lesbietes, gėjus, biseksualius, translyčius, interseksualius ir queer asmenis (LGBTIQ asmenis), skurstančiuosius, etninėms, tikėjimo ir religinėms mažumoms priklausančius asmenis, pabėgėlius ir migrantus bei kalinčius ar sulaikytus asmenis; taip pat yra susirūpinęs dėl vėlavimo ir kliūčių, trukdančių naudotis sveikatos paslaugomis, ir dėl to padažnėjusių nenumatyto nėštumo, seksualinio smurto ir smurto dėl lyties, nesaugių nėštumo nutraukimo ir gimdyvių bei naujagimių mirties atvejų; apgailestaudamas pažymi, kad COVID-19 prevencijos priemonės naudojamos kaip dingstis neleisti šeimos nariams ar advokatams apsilankyti sulaikymo centruose ir pažeisti sulaikytųjų teises; giria žmogaus teisių gynėjų ir žurnalistų, kartais net rizikuojančių gyvybe, veiklą informuojant ar stengiantis užkirsti kelią žmogaus teisių pažeidimams pandemijos metu;
54. pakartoja, kad galimybė naudotis aukščiausio pasiekiamo lygio sveikatos priežiūros paslaugomis ir visuotinė galimybė naudotis sveikatos priežiūros paslaugomis yra vienas iš pagrindinių kiekvieno žmogaus teisių nepatiriant išskyrimo; ragina ES ir valstybes nares remti šių teisių gynimą, ypač tose šalyse ir regionuose, kuriuose sveikatos priežiūros paslaugos yra labiausiai nepakankamos, ir primygtinai ragina šalis siekti pažangos sudarant palankesnes sąlygas naudotis sveikatos priežiūros paslaugomis; tvirtina, kad ES turėtų toliau finansuoti COVID-19 vakcinų kūrimą ir tiekimą visame pasaulyje, šviesti apie skiepų naudą ir didinti skiepų prieinamumą, pasiekiamumą ir įperkamumą, taip siekiant išvengti ligų, kurių galima išvengti skiepijant;
55. pakartoja, kad asmens laisvė, susirinkimų laisvė, minties, sąžinės, religijos ir tikėjimo bei žodžio laisvės yra demokratijos pagrindas; yra labai susirūpinęs dėl to, jog ypač autoritariniai režimai vis dažniau naudoja masinio sekimo technologijas, kad apribotų šias laisves, o tokio sekimo atvejų dar padaugėjo prisidengiant COVID-19 prevencijos priemonėmis; ragina griežtai ir veiksmingai uždrausti masinio sekimo technologijų pardavimą; ragina aktyviau reaguoti į masinį dezinformacijos ir sąmokslo teorijų skverbimąsi į skaitmeninę erdvę, kurį daugiausiai vykdo autoritariniai režimai ir ne valstybiniai veikėjai (bet ne vien jie);
Moterų teisės, moterų įgalėjimas ir lyčių lygybė
56. smerkia tai, kad nė vienoje pasaulio šalyje dar nėra pasiekta lyčių lygybė; pabrėžia, kad visuose pasaulio regionuose plačiai įsivyravęs smurtas dėl lyties ir sąveikinė diskriminacija; pabrėžia, kad būtent moterys ir mergaitės toliau daugiausiai kenčia nuo smurto ir kad seksualinis smurtas, smurtas dėl lyties ir reprodukcinis smurtas yra paplitęs daugelyje pasaulio vietų ir kad ypač dažnai jis pasitelkiamas ginkluotuosiuose konfliktuose kaip kovos ginklas; pabrėžia, kad žmogaus teisių gynėjos, aktyvistės, žurnalistės ir teisininkės ypač dažnai nukenčia ir kad jos vis dažniau bauginamos, prie jų priekabiaujama, sulaukia grasinimų ir išpuolių internete;
57. su dideliu susirūpinimu atkreipia dėmesį į tai, kad daugėja smurto dėl lyties ir smurto artimoje aplinkoje, ir apgailestauja dėl lytinei ir reprodukcinei sveikatai bei teisėms daromų kliūčių tiek besivystančiose, tiek išsivysčiusiose šalyse; dar kartą ragina ES ir valstybes nares visapusiškai remti moterų teisę į kūno neliečiamybę, orumą ir savarankišką sprendimų priėmimą, taip pat iš tiesų kovoti su smurtu dėl lyties ir smurtu artimoje aplinkoje; atkreipia dėmesį į tai, kad, nepaisant ES pastangų, moterys vis dar sudaro mažumą vadovų pareigose ir uždirba mažiau už vyrus, einančius su tokia pačia atsakomybe susijusias ir tokias pačias pareigas, o jų kompetencija ir įgūdžiai dėl lyties yra nepakankamai vertinami arba menkinami;
58. ragina ES ir jos tarptautinius partnerius labiau stengtis siekiant užtikrinti, kad moterys, mergaitės ir pažeidžiamos grupės galėtų visapusiškai naudotis žmogaus teisėmis, ir užtikrinti lygias galimybes visiems; ragina visame pasaulyje panaikinti įstatymus ir praktiką, kuriais moterims užkertamas kelias naudotis savo teisėmis, visų pirma, teise į mokslą, darbą, dalyvavimą politinių ir viešųjų sprendimų priėmimo procese; apgailestauja dėl padėties, kai moterims ir moterų vadovaujamiems namų ūkiams, ypač humanitarinių krizių zonose, nesuteikiama galimybė gauti humanitarinę pagalbą ir pagrindines paslaugas, nes nacionalinės ir vietos valdžios institucijos primygtinai reikalauja, kad šias paslaugas teiktų darbuotojos moterys, tačiau tuo pačiu metu apriboja moterų galimybes įsidarbinti; ragina Stambulo konvencijos dar neratifikavusias valstybes ją ratifikuoti ir įgyvendinti;